b'\n_START_ARTICLE_\nFrakcionirna destilacija\n_START_PARAGRAPH_\nFrakcionirna destilacija je lo\xc4\x8devalni postopek, poseben na\xc4\x8din destilacije za lo\xc4\x8devanje zmesi glede na vreli\xc5\xa1\xc4\x8de njenih komponent (\xc2\xbbfrakcij\xc2\xab). Obi\xc4\x8dajno poteka v navpi\xc4\x8dni frakcionirni koloni z gradientom temperature, v kateri se dvigajo hlapi komponent in kondenzirajo na dolo\xc4\x8deni vi\xc5\xa1ini, kjer kapljevino zadr\xc5\xbeijo vodoravni pladnji, s katerih se odvzemajo frakcije. Frakcija z najni\xc5\xbejim vreli\xc5\xa1\xc4\x8dem se izlo\xc4\x8di na vrhu in obratno. Postopek je v uporabi za zmesi, v katerih se vreli\xc5\xa1\xc4\x8da frakcij razlikujejo manj kot 25 \xc2\xbaC pri eni atmosferi; pri ve\xc4\x8djih razlikah uporabljamo navadno destilacijo._NEWLINE_Je najpogosteje uporabljen lo\xc4\x8devalni postopek v rafinerijah nafte, obratih za predelavo zemeljskega plina in lo\xc4\x8devanje zraka itd. V industrijskih okoljih obi\xc4\x8dajno poteka ta proces neprekinjeno, torej zmes sproti dovajajo in sproti odvzemajo enako koli\xc4\x8dino produktov.'